Covid-19: Staat besorg oor staatsbestuurde ondernemingsDie minister van openbare ondernemings, Pravin Gordhan (Foto: Ntswe Mokoena/GCIS) Staatsbestuurde ondernemings was reeds in die pekel voor die Covid-19-afsonderingsperiode maar die inperking gaan ‘n selfs groter impak op hulle hê, het die top-amptenary van die departement van openbare ondernemings Woensdagmiddag in die parlement aangevoer. Daar was algemene teleurstelling tydens die virtuele middagsitting van die parlementêre portefeuljekomitee oor openbare ondernemings toe Pravin Gordhan, die minister van openbare ondernemings, nie opgedaag het om sy verwagte toekomsblik vir staatsbeheerde ondernemings te bied nie. Die vergadering het dus grootliks vervlak tot ‘n verslag oor hoe die amptenary van die departement ‘n skoon oudit gekry het vir hul departementele werk, hoewel amptenare toegegee het dit het nie gehelp om staatsbestuurde ondernemings soos Eskom en die SAL bo hul bedenklike toestand te laat uitstyg nie. Die enigste syfers wat amptenare bereid was om vir individuele entiteite te verskaf, was vir Eskom, waar departementele steun tussen verlede jaar en hierdie jaar gesny word van R49 miljard na R33 miljard, Denel van R1,8 miljard na R576 miljoen, SAL van R5,5 miljard na R3,8 miljard, en SA Express van R300 miljoen na R164 miljoen. Departementele amptenare het daarop gewys dat hierdie syfers vervat is in die begroting wat Tito Mboweni, die minister van finansies, in Februarie ter tafel gelê het, maar wat drasties gaan verander in die nuwe begroting wat hy as gevolg van die koronavirus volgende maand gaan indien.